Zásahy hliadok MsP v 46. týždni
	V týždni od 15. novembra do 21. novembra 2010 preverovali hliadky mestskej polície v hlavnom meste 2012 udalostí. Medzi nimi bolo aj 253 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené prípady však možno zaradiť priestupky motoristov voči pravidlám bezpečnosti a plynulosti v cestnej premávke a v tomto smere riešili hliadky MsP 1309 priestupkov. Na miestach vyhradených pre zdravotne postihnutých občanov svoje vozidlá bez oprávnenia parkovať na nich odstavilo osem motoristov.
	V oblasti porušení pravidiel verejného poriadku riešili hliadky MsP počas týždňa 24 prípadov. Majitelia psov pri venčení svojich štvornohých miláčikov zákon, ktorým sa upravujú niektoré podmienky chovu psov, prípadne príslušné všeobecne záväzné nariadenia porušili 41 krát.
	Čistota a poriadok na verejných priestranstvách bola ľahostajná pre 105 priestupcov. Neporiadok okolo kontajnerových stojísk bol zistený hliadkami mestskej polície v 14 prípadoch a z trávnatých plôch si miesto zaparkovania pre svoje motorové vozidlo urobilo 49 motoristov. Nedodržanie stanovených prevádzkových hodín bolo zistené v štyroch prípadoch a v rozpore so zásadami ambulantného predaja a trhového poriadku svoje výrobky predávalo 14 predávajúcich.
	Štatistika mestskej polície za sledovaný týždeň ďalej hovorí, že v pešej zóne Starého Mesta riešili hliadky mestskej polície 16 priestupkov a napriek zákazu konzumácie alkoholických nápojov na verejných priestranstvách si tieto doprialo 73 konzumentov. Na príslušné úrady boli nahlásené dve staré vozidlá.
	Fajčiari nerešpektovaním niektorých ustanovení zákona na ochranu nefajčiarov tým, že fajčili na zastávkach mestskej hromadnej dopravy tento zákon porušili 43 krát. Prípady obťažovania okoloidúcich žobrákmi sa vyskytli v 13 prípadoch.
	Štatistika mestskej polície za sledovaný týždeň ďalej prezrádza, že najviac priestupkov a to 47 sa stalo na Antolskej ulici. Blokovacie zariadenia si na vozidlách našlo 608 motoristov a 144 vodičov si po odtiahnuté vozidlá muselo zájsť do areálov príslušných odťahovacích služieb.